ጨረታ ማውጣት ሳያስፈልግ ማዳበሪያ በድርድር መግዛት የሚፈቅድ ረቂቅ መመርያ ተዘጋጀ
በቀጣዩ 2010/11 ምርት ዘመን ጨረታ ማውጣት ሳያስፈልግ ከአምራቾች ጋር ብቻ ድርድር በማድረግ፣ የማዳበሪያ ግዥ መፈጸም የሚፈቅድ ረቂቅ መመርያ ተዘጋጀ፡፡የግብርና ባለሙያዎች ያዘጋጁትን ይኼን ረቂቅ መመርያ፣ የእርሻና ተፈጥሮ ሀብት ሚኒስትርና የኢትዮጵያ የግብርና ሥራዎች ኮርፖሬሽን ሥራ አመራር ቦርድ ሰብሳቢ እያሱ አብርሃ (ዶ/ር) ካፀደቁት፣ በመጪው ምርት ዘመን ተግባራዊ ይሆናል፡፡የኢትዮጵያ የግብርና ሥራዎች ኮርፖሬሽን የግብርና ምርት ማሳደጊያዎች አቅርቦት ዘርፍ ሥራ አስፈጻሚ አቶ ብርሃን አወቀ ለሪፖርተር እንደገለጹት፣ የማዳበሪያ ግዥ እስካሁን እየተፈጸመ የሚገኘው በጨረታ ቢሆንም፣ ይኼ አሠራር ብዙ ጥቅም እያሳጣ በመሆኑ ማስተካከል አስፈልጓል፡፡‹‹ማዳበሪያ ከትክክለኛ አምራቾች ጋር በሚደረግ ድርድር ግዥ መፈጸም የረዥም ጊዜ ስትራቴጂካዊ አጋርነት ይፈጥራል፤›› በማለት የገለጹት አቶ ብርሃን፣ ‹‹በዚህ አሠራር ሁለት መሠረታዊ ጥቅሞችን ማግኘት ይቻላል፡፡ የመጀመርያው በመጠንና በጥራት የተሻለ ማዳበሪያ ማግኘት ያስችላል፡፡ ሁለተኛው ደግሞ የውጭ ምንዛሪ ጫና ለመቀነስ የብድር ሥርዓት መዘርጋት ያስችላል፤›› ሲሉ አስረድተዋል፡፡ከዚህ በተጨማሪም አቶ ብርሃን እንደሚሉት፣ ከትክክለኛ አምራቾች ጋር መደራደር ብዛት ያላቸው የገበያ ሰንሰለቶች ስለሚቆርጥ ሊወጣ ይችል የነበረ ገንዘብ ማዳን ያስችላል፡፡በ2008/09 ምርት ዘመን የኢትዮጵያ የግብርና ሥራዎች ኮርፖሬሽን በማዳበሪያ ግዥ አሠራር ላይ ማስተካከያ በማድረግ፣ 2.6 ቢሊዮን ብር ወይም 120 ሚሊዮን ዶላር ማዳን መቻሉን ገልጿል፡፡ ከአገር ውስጥ ባንክ በሌተር ኦፍ ክሬዲት አከፋፈል ላይ ማስተካከያ በማድረግ 36 ሚሊዮን ብር ማዳኑም ተገልጿል፡፡በአጠቃላይ በተያዘው ምርት ዘመን በዘጠኝ ቢሊዮን ብር ወጪ አሥር ሚሊዮን ኩንታል የሚጠጋ ማዳበሪያ ግዥ በመፈጸም ወደ አገር ውስጥ አስገብቶ በማሠራጨት ላይ ይገኛል፡፡በተያዘው ሰኔ ወር የተገዛው ማዳበሪያ በሙሉ ወደ አገር እንደሚገባና በአሁኑ ወቅት ሁለት መርከቦች ብቻ ጂቡቲ ወደብ ደርሰው ማራገፊያ ቦታ በመጠበቅ ላይ እንደሚገኙ አቶ ብርሃን ተናግረዋል፡፡የእርሻና ተፈጥሮ ሀብት ሚኒስቴር አዲሱን ረቂቅ ደንብ ከተቀበለ፣ ባለፉት አሥርት ዓመታት ማዳበሪያ ሲገዛበት የነበረው የጨረታ አሠራር ያከትማል፡፡ በምትኩም የድርድር አሠራር ቦታ ይይዛል፡፡የድርድር አሠራር ብቃት ያላቸው ኤክስፐርቶች የሚፈልግ ከመሆኑ በተጨማሪ፣ ለሙስና በር ሊከፍት አይችልም ወይ? ከዚህ አንፃር ኮርፖሬሽኑ ምን ያህል ተዘጋጅቷል? ተብሎ ከሪፖርተር ለቀረበላቸው ጥያቄ አቶ ብርሃን ሲመልሱ፣ ከተለያዩ መሥሪያ ቤቶች ባለሙያዎች ተወጣጥተው ሊሠሩ እንደሚችሉ፣ በዚህ ረገድ ልምድ ያላቸው የእርሻና ተፈጥሮ ሀብት ሚኒስቴር፣ የገንዘብና ኢኮኖሚ ትብብር ሚኒስቴርና የኢትዮጵያ ብሔራዊ ባንክ ባለሥልጣናት ሊሳተፉ እንደሚችሉ፣ ሙስናን ለመቆጣጠርም የሕግ አካላት በቅርበት እንደሚሠሩ ጠቁመዋል፡፡‹‹ለአገሪቱ ትልቅ ጥቅም የሚያስገኝ በመሆኑ፣ ሊኖሩ የሚችሉ ክፍተቶችን አስተካክሎ አሠራሩን ተግባራዊ ማድረግ ያሻል፤›› ሲሉ አቶ ብርሃን አስረድተዋል፡፡